范成大
阊门初泛二十四韵
好在驰烟路，平生载酒行。
摧藏身久病，契阔岁频更。
昨夜灯花晓，今朝稻把晴。
出门新梦境，触目旧诗情。
水远推篷眩，天宽倚柁惊。
转湾添繂挽，罨岸并篙撑。
舫后装儿女，舻前酌弟兄。
醅香新麴嫩，茗味小春轻。
红皱分霜果，黄蔫捻夕英。
缬林疏露屋，朱阁静临城。
桃坞论今昔，枫桥管送迎。
山腰樵担动，木末酒旗明。
竟日窑烟直，中流塔影横。
数帆残照满，一笛暮江平。
煞网枫边桁，牵罾柳际棚。
岫云萦石住，田水穴堤鸣。
过渡牛归速，穿篱犬吠狞。
鱼寒犹作阵，雁远更闻声。
急橹潮痕出，疏钟暝色生。
邻翁欣问讯，逋客愧寒盟。
一昨成归卧，于今负耦耕。
生涯都塌飒，心曲漫峥嵘。
猿鹤休多怨，菰蓴尚可羹。
药囊吾厌苦，扶惫且班荆。